Retningslinjer for etisk adfærd i forbindelse med transport, håndtering, behandling, reparation og afsætning af WEEE og BAT for Elretur\nDownload hele Elreturs Code of Conduct som PDF\nElretur er Danmarks største producent ansvarsordning for WEEE (kollektivordning), som repræsenterer mange forskellige brancher og virksomhedstyper. Vi håndterer producentansvaret for elektrisk og elektronisk udstyr (EEE) samt batterier (BAT).\nElretur er garant for legitime affaldsstrømme og kvalitet i data og registreringer til myndighederne. Vi sikrer udtjente elektriske og elektroniske produkter (WEEE) et nyt liv gennem genbrug (FtG) og/eller materialegenanvendelse.\nElretur bidrager til mere og bedre genanvendelse og genbrug. Det gør vi ved, at:\nsætte ansvarlighed i centrum\nskabe værdi for vores medlemmer\nbidrage til bæredygtig end-of-life for vores medlemmers produkter (CSR, Cirkulær økonomi, ESG og SDG)\nanvende effektive og afprøvede løsninger samt innovative teknologier\nElretur sørger med andre ord for en ansvarlig og omkostningseffektiv indsamling og håndtering af det elektronik- og batteriaffald, der afleveres på bl.a. landets genbrugspladser.\nAnsvarlighed er hos Elretur et forankret element, og betydningen heraf for vores samarbejdspartnere er beskrevet i denne Supplier Code of Conduct (CoC).\nOmfattede samarbejdspartnere og overordnede bestemmelser\nElretur betragter alle operatører og reparatører, der har en aftale eller kontrakt med Elretur, som samarbejdspartnere omfattet af denne CoC. Alle omfattede samarbejdspartnere skal således indarbejde Elreturs CoC i deres forretningsprocesser og -rutiner, samt videreformidle indholdet til relevante medarbejdere.\nElreturs CoC omfatter alle vores samarbejdspartneres aktiviteter i relation til behandling af WEEE og/eller BAT. Det gælder uanset om aktiviteten udføres af samarbejdspartneren selv eller af dennes underleverandører.\nDen seneste version af vores CoC findes på vores hjemmeside (www.elretur.dk/codeofconduct).\nDet er kun i særlige og begrundede tilfælde muligt at dispensere fra CoC’en. Elretur skal godkende eventuelle dispensationer.\nHvis en ekstern eller intern interessent bliver bekendt med forhold, der ikke er i overensstemmelse med denne CoC, kan de rapportere dette direkte til Elreturs direktør (www.elretur.dk).\nGrundlag (lovgivning, regler og konventioner)\nVores samarbejdspartnere skal overholde gældende international, national og lokal lovgivning, bestemmelser og branchestandarder. I denne sammenhæng tillægges specielt WEEE- og BAT-direktiverne, miljø- og affaldslovningen, samt underliggende bekendtgørelser særlig vægt. Elreturs CoC skal opfattes som tillæg hertil og må ikke anvendes til at sænke normer, standarder eller lokale aftaler.\nVores samarbejdspartnere skal leve op til de ti principper i UN Global Compact og relaterede konventioner. Derudover forventer vi, at vores samarbejdspartnere i videst muligt omfang bidrager til og/eller arbejder for at minimere negative påvirkninger på relevante FN Verdensmål1. De ti principper i UN Global Compact er:\nGenanvendelse og genbrug er en integreret del af Elreturs daglige arbejde. Sammen med vores medlemmer bidrager vi til FNs verdensmål, særligt verdensmål 11; Bæredygtige byer og lokalsamfund, 12; Bæredygtigt forbrug og produktionsformer og 14; Livet i havet.\nDet fordrer, at vores samarbejdspartnere integrerer miljøhensyn i deres forretning og løbende stræber efter forbedringer med henblik på at mitigere og minimere eventuelle negative påvirkninger af deres forrentning på miljøet. Samarbejdspartnere skal anvende miljøstyringssystemer, der bidrager til dette formål. Derudover skal samarbejdspartnere i videst muligt omfang bidrage aktivt til øgning af genbrug og genanvendelse af materialerne fra WEEE og BAT, herunder implementere miljøvenlige teknologier.\nSamarbejdspartnere skal sikre sporbarhed og tilgængelig dokumentation vedrørende behandling af WEEE- og BAT-affald fra Elretur. Hvor muligt skal denne dokumentation afspejles i RepTool.\nSamarbejdspartnere forventes at agere ansvarligt både i økonomiske og miljømæssige forhold, så der opnås en hensigtsmæssig og ansvarlig balance mellem disse to hensyn.\nGældende love og regler om miljøbeskyttelse skal overholdes.\nSamarbejdspartnere skal i forbindelse med indsamling, håndtering, bearbejdning, transport og afsætning af WEEE og BAT implementere procedurer, der forebygger og håndterer eventuelle miljøproblemer, der kan opstå i forbindelse med deres aktiviteter, og som påvirker det omkringliggende samfund og miljø.\nHåndteringen af eventuelle kemikalier skal ske på en miljømæssigt forsvarlig måde, ligesom håndtering, opbevaring samt bortskaffelse af farligt affald skal ske i overensstemmelse med lovgivningen og andre forskrifter.\nBæredygtig behandling og afsætning\nSamarbejdspartnere skal integrere bæredygtighed i deres forretning. Cirkulær økonomi skal desuden være et væsentlig parameter i forretningsrutinerne, idet det grundlæggende skal søges at få mest mulig brugs-, miljø- og økonomisk værdi ud af WEEE’en, herunder materialerne, ved at ressourcerne holdes i kredsløb længst muligt. Det kan fx ske ved at forlænge produkters levetid gennem genbrug, upcycling eller materialegenanvendelse.\nSamarbejdspartnere skal i deres valg af afsætningskanaler inddrage miljøpåvirkningen. Et særligt opmærksomhedspunkt i den henseende er indtænkning af, hvilken betydning afsætningen har i forhold til fortrængningen af det produkt eller materiale, som det solgte materiale eller enhed erstatter. For genbrug betyder det, at hvor afsætningen består af komponenter eller enheder, skal der foretages en dokumenteret vurdering af at den proces den udskiftede komponent undergår, ikke betyder, at genbruget af det pågældende WEEE reelt har en negativ indvirkning på miljøet. Vurderingen kan baseres på en generel vurdering og skal dermed ikke udarbejdes for hver enkelt afsat enhed. For genbrug gælder det desuden, at udvælgelsen af enheder til genbrug skal ske under hensyntagen til produktets forventede levetid samt miljø- og energipåvirkning, så der ikke udvælges produkter, der bidrager negativt til cirkulær økonomi.\nVed afsætning af materialer med henblik på materialegenanvendelse skal det tilstræbes, at disse indgår i fremstillingen af nye produkter, hvortil alternativet havde været et ressourcetræk på jomfruelige råstoffer.\nDokumentationen kan være generel og skal dermed ikke udarbejdes for hver enkel afsætning. Når en valgt miljøbehandling med henblik på at udvinde fx sjældne jordarter betyder, at andre grundstoffer går til spilde, skal der desuden foreligge en dokumenteret vurdering af grundlaget for dette valg. Vurderingen kan baseres på en generel vurdering og skal dermed ikke udarbejdes for hver enkel miljøbehandling.\nVores samarbejdspartnere skal i videst muligt omfang understøtte cirkulær økonomi gennem data og digitalisering ved at sikre sporbarhed og dokumentation. Hvor muligt skal denne dokumentation afspejles i RepTool.\nSamarbejdspartnerne skal således være i besiddelse af kvitteringer, attester og dokumenter for hele den håndterede WEEE-mængde, herunder bortskaffelsen af eventuelle restmaterialer. Dette materiale er grundlaget for RepTool rapporteringen og skal være tilgængeligt for Elretur.\nSamarbejdspartnere skal have de nødvendige tilladelser til indsamling, transport, håndtering, behandling, reparation eller handel samt bortskaffelse med WEEE (UEEE/REEE) og BAT. Desuden skal alle grænseoverskridende transporter have de nødvendige tilladelser; bl.a. notifikationer.\nSamarbejdspartnere skal have de nødvendige tilladelser til håndtering, brug og opbevaring af eventuelle kemikalier og farlige stoffer.\nSamarbejdspartnere skal sørge for et sikkert og sundt arbejdsmiljø for alle medarbejdere, der som minimum lever op til lokal lovgivning og internationale standarder. Samarbejdspartnere skal sørge for, at der formuleres skriftlige politikker og procedurer for sundhed og sikkerhed på arbejdspladsen og sikre, at disse overholdes.\nSamarbejdspartnere skal overholde alle gældende regler og standarder for transport, herunder regler angående sikkerhed og miljø.\nSamarbejdspartnere skal aktivt arbejde for at nedbringe udledningen af partikler fra køretøjer. Det betyder, at der i Europa alene anvendes lastbiler, som opfylder EU-NORM6 (hvilket betyder, at de anvendte lastbiler er erhvervet efter den 31. august 2015 (31. august 2014)). For lastbiler der er indkøbt før 2015 og som opfylder min. EU-NORM 5a, skal der forefindes en udfasningsplan, hvor målsætningen er at køretøjet er afhændet senest den 30. juni 2022. Vi opfordrer desuden vores samarbejdspartnere til at indtænke kørselseffektivitet i deres planlægning i forhold til fx brændstofforbrug og -type (el, biodiesel, dual fuel, biogas), anvendelse af dobbelt lastdæk, volumentrailer, dolly eller modulvogntog samt adfærdsmæssig opfølgning i forhold til energieffektiv kørselsteknik.\nUden for Europa (landevejstransport)\nLandevejstransport uden for Europa, som ikke opfylder EU-NORM6, skal, udover at de opfylder lokale standarder, søges udvalgt, så der indtænkes kørselseffektivitet i planlægningen i forhold til fx brændstofforbrug, -type (lastbil, biodiesel, dual fuel, biogas), anvendelse af dobbelt lastdæk, volumentrailer, dollys eller modulvogntog samt adfærdsmæssig opfølgning i forhold til energieffektiv kørselsteknik.\nVed valg af søtransport skal IMOs regler om anvendelse af brændstof i kystnæreområder overholdes, ligesom der på skibet skal være de nødvendige teknologier til røggasrensning o.l. (bl.a. skrubbere) i tilfælde, hvor der anvendes svovlholdige brændstoffer i internationale farvande.\nElretur forbeholder sig ret til på et hvilket som helst tidspunkt at inspicere og kontrollere samarbejdspartnere for at sikre overholdelse af denne CoC.\nElretur skal derfor have adgang til samarbejdspartneres anlæg og processer. Adgangen vil som oftest være aftalt forinden. Ved Elreturs uanmeldte besøg vil der ske henvendelse på samarbejdspartnerens adresse, hvor det vil blive meddelt, hvilket ærinde Elretur har og ønsker at besigtige. Der udarbejdes altid en rapport efter et besøg.\nAdgangen til samarbejdspartneres anlæg gælder også Elreturs medlemmer, hvilket dog typisk vil ske sammen med Elretur.\nAdgang til underleverandører kan ske, hvilket betyder, samarbejdspartnere skal tydeliggøre overfor disse, at Elretur har ret til at besigtige behandlingsanlæggene eller dele herfra hos underleverandøren.\nSamarbejdspartnere skal udarbejde en besøgsrapporter når de – uden Elretur – besøger deres underleverandører. Den del af besøgsrapporten, som omfatter punkterne i denne COC, skal være tilgængelig for Elretur inkl. eventuelle fotos.\nSamarbejdspartnere må hverken direkte eller indirekte være involveret i børnearbejde eller tvangsarbejde. Ikke at være involveret i børnearbejde betyder bl.a.:\nMinimumsalderen for fuldtidsbeskæftigelse er 15 år (eller 14 år, hvor det er tilladt ifølge lokal lovgivning i overensstemmelse med ILO-undtagelsen for udviklingslande).\nAnsatte under 18 år ikke udfører farligt arbejde eller arbejde om natten.\nSamarbejdspartnere må hverken direkte eller indirekte optræde krænkende eller diskriminere på grund af race, hudfarve, køn, sprog, religion, politisk eller anden overbevisning, alder, nationalitet, social eller etnisk baggrund, formueforhold, seksuel orientering, herkomst eller anden status.\nElretur samarbejdspartnere må hverken direkte eller indirekte anvende eller drage fordel af nogen form for korruption eller bestikkelse.\nSamarbejdspartnere skal sikre, at databærende WEEE behandles således at personfølsomme oplysninger ikke kommer 3. partskendskab i hænde. GDPR er beskrevet i Elretur databehandleraftale, som alle samarbejdspartnere i forbindelse med indgåelse af en aftale med Elretur underskriver.\nFN’s Retningslinjer om Menneskerettigheder\nFN’s Konvention om flygtninges retsstilling


Emner: Data, Telekommunikation, IT\nUnder coronapandemien har mange virksomhedsejere måttet bøvle med den ekstra administrationsbyrde ved hjælpepakkerne i ensomhed, viser en undersøgelse fra Visma DataLøn. 42 procent af de adspurgte har ikke modtaget hjælp til ansøgningerne. Krisen har vist, at virksomhedsejere ikke altid ved, hvor de kan få hjælp, når krisen indfinder sig, siger ekspert Lønkompensation, kompensation for faste\nVisma LogBuy afleverer flot regnskab: hjemmearbejde under corona har øget efterspørgslen på medarbejdergoder\nTendensen er tydelig, når man kigger nærmere på det netop offentliggjorte 2020-regnskab fra virksomheden, der står bag Danmarks mest benyttede personalerabatordning. Hos Visma LogBuy har hjemmearbejde nemlig skabt rekordhøj brugeraktivitet på platformen, og det kan nu aflæses på resultatet.\n6 April 2021 07:10\nSelvom mange virksomheder har taget GDPR til sig og lever op til reglerne, er GDPR stadig besværlig og en udfordring for virksomhederne. Trods besværlighederne med overholdelse af GDPR kan det dog ikke betale sig at slække på arbejdet, advarer Visma Dataløn Siden databeskyttelsesforordningen (GDPR) trådte i kraft i 2018, har landets virksomheder løbende arbejdet på at optimere deres procedurer\n22 Marts 2021 12:50\nDigitalisering af kerneydelser sikrer solid bundlinje\nI sit netop offentliggjorte årsregnskab fremviser en af landets førende leverandører af HR- og lønsystemer til det danske enterprise marked, Visma Enterprise, et flot resultat med fremgang på både top og bund. Årsagen til et stærkt bundlinjeresultat skyldes blandt andet softwarevirksomhedens ufravigelige fokus på at levere endnu mere effektivt og smart på virksomhedens kerneydelser.\n16 Marts 2021 07:00\nVisma opkøber dansk softwarevirksomhed med forretningskritisk SaaS-løsning\nVisma tager endnu et strategisk vigtigt skridt og køber softwarevirksomheden Temponizer, en førende udbyder af alt-i-én SaaS-løsning til vikarbureauer på det danske private og offentlige marked. Opkøbet er ifølge Visma Enterprises adm. direktør, Monika Juul Henriksen, en del af en klar strategi, som understøtter Vismas mål om at styrke positionen som markedsleder inden for digitale HRM-løsninger.\n15 Marts 2021 10:00\nVisma Custom Solutions udvider forretningen med et selskab af unge talenter\nKampen om de dygtige it-talenter er hård og dét mærker de også hos Visma, der er Nordens største software -og konsulenthus. Derfor tilføjer virksomheden nu konsulenthuset IT Minds til rækken af Visma-ejede selskaber.\n3 Marts 2021 17:10\nVisma udvider endnu en gang forretningen med opkøbet af softwarevirksomheden, TIMEmSYSTEM, der leverer løsninger til tidsregistrering og planlægning i den offentlige sektor\n22 Januar 2021 07:10\nNu er medarbejdernes indefrosne feriemidler indberettet til Lønmodtagernes Feriemidler. Som arbejdsgiver er det derfor nu, man skal tjekke indberetningerne for fejl, inden oplysningerne sendes videre til medarbejderne i februar Indberetningen af de indefrosne feriemidler til Lønmodtagernes Feriemidler blev afsluttet ved årets udgang. Derfor skal man som arbejdsgiver nu sørge for at få dobbelttjek\n20 Januar 2021 07:00\nDen nye ferielov skaber til stadighed forvirring og manglende overblik hos lønmodtagere. Med indførelsen af den nye ferielov holder man nemlig feriedagene, samtidig med man optjener dem. En ny feriedage-beregner gør det lettere for lønmodtagerne at få overblik og planlægge ferieDet kræver nu større overblik og planlægning, når danskerne skal planlægge årets ferier. Med den nye ferielov optjener lø\nOpkøb af det etablerede software- og konsulenthus Ditmer accelererer Visma Custom Solutions’ vækst i det jyske\nNordens førende IT- og software-virksomhed fortsætter sin ekspansion med endnu et opkøb af en veletableret virksomhed. Denne gang er det software- og konsulenthuset Ditmer, der bliver en del af Visma-divisionen, Visma Custom Solutions.\n28 Oktober 2020 12:30\nLars Engbork er ansat som ny adm. direktør for Visma e-conomic A/S og Visma Software A/S. Den nye direktør er rekrutteret internt og skal fortsætte vækstrejsen og den nuværende eksekveringsstrategi\n26 Oktober 2020 14:08\nLigesom i bil-industrien kræver softwareudvikling i IT-branchen massive investeringer. To af Vismas stærke danske brands går derfor sammen om at udvikle en ny IT-platform, mens brugerflade og kundeservice holdes adskilt. Nøjagtig som i VW- eller PSA-koncernen, hvor forskellige brands tiltaler forskellige kundegrupper\n19 Oktober 2020 10:30\nVisma er stolte over at kunne annoncere en spændende udvidelse af Team Jumbo-Visma sponsoratet. Nu etablerer Team Jumbo-Visma nemlig et kvindeligt cykelhold i verdensklasse, som konkurrerer under samme navn som herreholdet\nNykredit og Dinero vil give billig bank til iværksættere\n21 August 2020 08:44\nHg Capital styrker sin ejerandel - og med yderligere investorer ombord er Visma nu værdiansat til over DKK 76 mia.


Apple fjerner VPN fra App Store: "Vi følger bare kinesisk lov" - Computerworld\nApple fjerner VPN fra App Store: "Vi følger bare kinesisk lov"\nApple har fjernet adskillige VPN-applikationer fra den kinesiske udgave af App Store for at imødekomme det kommunistiske styres ønsker. Det har affødt kritik, men ifølge Tim Cook har Apple ikke andet valg end at føle loven i Kina.\n2. august 2017 kl. 11.06\n”Vi vil helst undgå at fjerne Apps. Men ligesom i andre lande følger vi loven, der hvor vi gør forretning.”\nSådan forklarer Tim Cook via det amerikanske tech-medie The Verge Apples beslutning om at fjerne VPN-applikationer fra den kinesiske udgave af App Store.\nTilbage i 2015 indførte det kinesiske styre en stram VPN-politik, der betød, at VPN-udbydere skulle have tilladelse fra myndighederne. Det har de fleste af de VPN-applikationerne i App Store ikke, og derfor har Apple fjernet dem.\n”Vi tror på at indgå i dialog med regeringer, selv når vi er uenige. For innovation kræver frihed til at samarbejde og kommunikere,” siger Tim Cook.\nKina har blokeret for adgangen til mere end 100 af verdens 1000 mest populære hjemmesider.\nI Rusland er man gået skridtet videre. Her har præsident Vladimir Putin underskrevet en lov, der gør det ulovligt at udbyde og benytte tjenester, der giver adgang til dele af internettet, som de russiske myndigheder har blokeret.\nDermed er VPN-tjenester og Tor-netværket i længere lovlige, ligesom russiske internetudbydere pålægges at blokere for adgang til hjemmesider, der stiller den slags tjenester til rådighed.\nDer er dog lagt op til, at VPN-tjenester muligvis kan få lov at fortsætte, hvis de blokerer for adgangen til hjemmesider, som det russiske styre ikke bryder sig om.\nRusland har tidligere forbudt både Reddit og Wikipedia på grund af manglende muligheder for at censurere indholdet.\nLæs også: Rusland forbyder VPN: Putin har underskrevet kontroversiel lov mod anonym internetbrowsing


Henrik Høgh årets SMV-direktør\nForfatter: Jan Kristensen\nDirektør og indehaver af Jysk Plade Bearbejdnings Center A/S Henrik Høgh er udnævnt til årets SMV-direktør.\nÅrets SMV udnævnes for at anerkende og hylde de personer, der er med til at drive og udvikle de små og mellemstore virksomheder. Bag Årets SMV er Danmarks største bestyrelsesnetværk, Asnet, hvis passion er at udbrede og udvikle bestyrelsesarbejde i SMV-segmentet.\nEfter kåringen sagde en stolt Henrik Høgh med 75 ansatte i Rødkærsbro:\n- At have vundet titlen som Årets SMV – Direktør er en stor anerkendelse af mit arbejde og den ledelse, jeg driver. Det er jeg faktisk meget stolt af, og jeg havde ærligt talt slet ikke regnet med det, så det kommer helt bag på mig.\nJeg var helt sikker på, at det var én af de andre finalister, der løb med sejren, fordi det var et rigtig stærkt felt med gode værdier og gode resultater, så hvorfor skulle det lige være mig? Det er meget overvældende.\nOg selv om der står “Direktør” på prisen, er det lige så meget mine medarbejderes fortjeneste, for de leverer en rigtig høj indsats. Jeg ville gerne have haft dem alle med, for vi gør rigtig mange ting sammen, så vi skal helt sikkert hjem og fejre det med dem, lyder det fra den jyske direktør.


I dag åbner Søstrene Grenes nye webshop! | ChriChri\nEndelig kan du få Søstrene Grenes varer sendt direkte hjem til din adresse!\nLÆS OGSÅ: Sådan gør du din altan sommerklar\nI dag løfter Søstrene Grene nemlig sløret for deres nye webshop efter flere måneders forberedelse og flere års efterspørgsel.\n“Hvis det er vigtigt for kunderne, er det vigtigt for os. Vi har igennem en årrække fået utallige henvendelser fra kunder, der efterspørger muligheden for at se vores sortiment og handle på nettet, og det får vi fortsat dagligt på de sociale medier.Derfor har vi glædet os rigtig meget til at kunne opfylde det ønske,” siger Mikkel Grene, CEO og medejer af Søstrene Grene.\nSå nu har du altså mulighed for at sidde derhjemme og bestille fra deres kæmpe udvalg af boliginteriør, møbler og hobbyartikler, køkkentilbehør, lys og servietter, festtilbehør, gaveindpakning, kontorartikler, accessories, interiør til børneværelset og legetøj uden at skulle røre en finger – altså sådan næsten da. Udvalget i Søstrene Grenes webshop vil løbende blive udvidet, og ligesom i butikkerne vil der komme nyheder hver eneste uge.\nI forbindelse med åbningen af Søstrene Grenes nye webshop relanceres hjemmesiden desuden i en ny udgave, der i endnu højere grad skal afspejle alt det, som Søstrene Grenes butikker er kendt for.\n“Vi ved, at mange af vores kunder besøger vores butikker for at blive inspireret, og derfor har vi lagt vægt på, at også den nye hjemmeside skal være et univers fyldt med inspiration til højtider, børnefødselsdage, hjemmebag, boligindretning, kreative DIY-projekter og meget andet. Ligesom i butikkerne vil der være noget nyt at opleve, hver gang man besøger hjemmesiden,” siger Mikkel Grene, og tilføjer:\n“Vi er stolte af den nye hjemmeside og webshop, vi præsenterer i dag, og det her er kun første skridt på en spændende rejse. Det er version 1.08 af Anna og Claras webshop, og der vil løbende blive tilføjet nye funktioner og produkter på sitet hen ad vejen. Vi er fulde af forventning om, hvad den vil udvikle sig til i fremtiden, og vi glæder os meget til at byde vores kunder indenfor.”\nOplev det nye onlineunivers og webshoppen HER.


Grill-vine til det fornuftige budget\nNå, nu er det sommer, og grillen er banket af og klar til brug. Om det er med kul eller gas gør vel ikke den store forskel, når det gælder udvælgelsen af en passende vin – og hvad dælen skal man overhovedet stille op med vinproblematikken, når der skal grilles?\nJeg ved godt, at det er et nævenyttigt og unyttigt råd at give, men jeg kan kun gentage det gang på gang, fordi jeg mener det – uanset om det er til jul, påske, grill, pinse, fisk eller fjollerier. Vælg for hulan en vin, du ka’ li’!\nAlt det der med, hvad der passer til hvad, er spændende og interessant nok, men det vigtigste for, at en grillaften bliver god, er nu engang, at du kan lide den vin, du vælger. Gå på opdagelse i dine gamle vinnoter og find frem til, hvad du bryder bedst om – og så kan du måske indkredse dit valg efterhånden.\nFor med min ydmyge og ufaglærte faglighed er det et af mine udgangspunkter, at du må tage situationen i betragtning. Er du udstyret med masser af udstyr, er det én snak – hvis du er på picnic med en bærbar grill eller en lille éngangs-dims, så er sagen en helt anden.\nSommer betyder ofte, at man længes efter noget køligt at drikke. Men hvis du tager på tur med engangsgrillen, har du næppe et bærbart køleskab med i baglommen. Måske en køletaske – men hvor længe holder den lige til at sikre vinen den rette temperatur? Og hvor flot folder vinen sig ud, når du skænker den op i et plasticbæger?\nLad være med at investere kæmpesummer i vine til den slags anledninger. Her kan du med rette gå efter en vin, der ikke stiller alverdens krav til, om den er 18 eller 22 grader varm. Find en lækker og fyldig rødvin, der sagtens kan være en Zinfandel eller en Primitivo, hvis du kan lide det lidt tungt – eller for den sags skyld en Barbera eller en ung spansk vin, hvis du vil have det lidt mere frugtrigt. De spanske Tinto Joven-vine holder efter min mening godt på deres friskhed selv ved lidt højere temperaturer, og her er vi i en relativt ukompliceret stil, hvor vinen ikke har rumsteret rundt på gamle egefade, men derimod har holdt sig sprøde og fine.\nAf hvidvine ville jeg nok vælge en Sauvignon Blanc eller en fyldig Chardonnay, selvom der også er mange gode drueblandinger, der kan friste – både af italienske og franske størrelser. Det samme gælder med rosé-vine, hvor du måske ikke skal gå efter de allertungeste og sødeste, men derimod efter noget, der er fint og friskt.\nEr du hjemme på terrassen og har bedre muligheder for at holde styr på vinens temperatur, så husk at du garanteret har overvurderet mængden af mad og sammensat grillmenuen med tredivetusinde forskellige smagsindtryk. Selvfølgelig kan du vælge en let rødvin til lyst kød, ligesom du måske plejer, men hvis du alligevel pøser stærk sennep og Jalapeno-ketchup henover det lyse – men kryddermarinerede kød – så er vi jo lige vidt. Også her bør du finde en vin, der kan modstå de mange og vidt forskellige smagsretninger, der dukker op fra grillristen, og ovenstående bud er derfor de samme, om end du nok får mere value for pengene, hvis du skruer lidt op for prisen.\nEr du et af de kontrollerede, beherskede mennesker med større omtanke omkring din grill-menu, end jeg kan prale af, så kan du med rette gå efter de samme pejlemærker, som hvis du havde lavet maden i køkkenet, som du plejer.\nDen korte sammenfatning er: Har du supergodt styr på, at smagen på din grillmenu er afstemt og passer sammen med sig selv og helheden, så kan du gå all-in med dit vin-valg og afstemme det efter maden. Går du grill-bananas, kan du ligeså godt finde en superlækker allrounder, som du får råd til at købe en ekstra flaske af – for vinen er sandsynligvis på en Mission Impossible, hvor den både skal kunne tåle grill-os, krydderier, chilidressing, sennep, syltede agurker og sødlige marinader, ligesom den skal kunne klare, at den er kølig når den sættes på bordet, hvorefter den varme sommeraften gør den glögg-lun i glasset, inden duggen falder over det beduggede selskab og atter gør temperaturen vin-venlig.\nMINE GRILL-ALLROUND-ANBEFALINGER TIL FORNUFTSBUDGET:\nLuca Rossi Passagio, Italien – tilbudspris 49,-, Gallovini\nCantorum Negroamaro/Primitivo, Italien – tilbudspris 45,-, Holte Vinlager\nCastillo La Paz, Spanien – tilbudspris 49,95, Supervin\nCantina Colli Ripani Sangiovese, Italien – tilbudspris 52,50, Den gode Vino\nChateau Pouzols, Frankrig – tilbudspris 54,50 – Vin med mere\nLa Grange Bertolet, Frankrig – tilbudspris 49,95 – Holte Vinlager\nGrande Crevette, Frankrig – tilbudspris 69,-, Propperiet\nTres Olmos Verdejo, Spanien – tilbudspris 75,-, D’Wine\nLa Bollina Tinetta, Italien – tilbudspris 75,-, Andrup Vin\nNativ Via della Rose, Italien – tilbudspris 79,-, Andrup Vin\nVina Sastre Rosado, Spanien – tilbudspris 75,-, D’Wine\nBorrón Rosado, Spanien – tilbudspris 69,-, D’Wine\nPriserne var gældende, da vinene blev anmeldt på www.flaskehalsen.nu


TV 2 News fylder ti år. Stationen har formået at holde sig i luften som danskernes foretrukne kanal, når de store begivenheder rykker, ligesom den har medvirket til at speede nyhedstempoet op.\nPer Mikael Jensen og News-helikopteren, da TV 2 News gik i luften 1. december 2006. Foto: TV 2 Fold sammen\nTorsdag d. 01. december 2016, kl. 10.38\nDet var helikopteren, der fyldte mest i billedet, da TV 2 News med Natascha Crone på skærmen gik i luften 1. december 2006. Fordi den var sådan et godt billede på vingefanget og de højtflyvende ambitioner om en 24 timers nyhedskanal – og langtfra på den positive måde, husker TV 2s nyhedschef, Mikkel Hertz (rundt billede), der var chef for TV 2 News fra starten.\n»Det var mest omtalen af helikopteren, der fyldte meget, fordi det var så udansk. Per Mikael Jensen var kommet hjem med dampfærgen fra Amerika med store armbevægelser, og selvfølgelig skulle vi have en helikopter. Vi var fra begyndelsen udsat for massiv hån, spot og latterliggørelse for nu at bruge Flemming Roses udtryk. Fordi der var mange, som ikke troede på, at sådan en dansk nyhedskanal kunne overleve – der skete simpelthen ikke nok i dette land. Men det gjorde der så,« konstaterer Mikkel Hertz.\nOg helikopteren har man altså endnu.\nMen det var faktisk Per Mikael Jensens år i London og New York, der gjorde, at han som direktør for TV 2 satte gang i en nyhedskanal som noget af det første – også selv om det ikke var det kommercielt mest oplagte. For at nå med i TV-pakkerne blev kanalen søsat på kun et halvt år, og det prægede den første tid, erkender Per Mikael Jensen.\n»DNAet i en nyhedskanal er at sende live, og det skulle vi lige lære. Det første studie lignede også noget, der var lavet af niende klasse på Blågårds Skole – det var ikke kønt, men det blev lavet om. Jeg har aldrig været så bange for begynderfejl, mere for slet ikke at komme i gang. Og TV 2 News har været god til at udvikle sig, og det er lykkedes at definere kanalen, som stedet man går hen, når der sker store ting som for eksempel regeringsdannelsen. Det er en markedsplads, de har erobret,« konstaterer Per Mikael Jensen, der forlod TV 2 et år efter nyhedskanalens start.\nHer var allerede sket en del ændringer i sendefladen, efter at seertallene fra begyndelsen var skuffende. De livsstilsagtige magasin-elementer med mode og dyre biler, som efter udenlandsk forbillede havde plads i fladen, blev luget ud og erstattet af taleprogrammer, som »Mogensen & Kristiansen« og senere det blandt redaktører populære »Presselogen«.\nDette skete også, fordi der uden for de store begivenheder var for få væsentlige nyheder, mener journalist og TV-ekspert Lasse Jensen.\n»Så de lavede meget fornuftigt en blanding af en nyhedskanal og noget, der kunne ligne en moderniseret udgave af P1s »Orientering«,« mener Lasse Jensen. Samtidig blev TV 2 News i Danmark den største motor for den internationale tendens i journalistikken, der i dag sætter sit præg på det politiske liv, fremhæver han.\n»Med en 24 timers nyhedskanal speeder du mange ting op – ikke mindst i politik. Samtidig havde teknologien udviklet sig eksplosivt, så nu var man til stede hele tiden – ikke mindst på Christiansborgs gange. Flere ældre politiske journalister har bemærket, at der før TV 2 News var tid til at reflektere over tingene, indtil det blev deadline. Nu er der hele tiden deadline, og politikerne bliver afkrævet kommentarer hele tiden – også selv om de ikke har nogen eller ikke har haft tid til at tænke sig om. Det er jo spændende, men det er ikke nødvendigvis givende,« konstaterer Lasse Jensen.\nFor Mikkel Hertz var et af højdepunkterne i TV 2 News’ ti år valget i efteråret 2007. Her steg seertallet, og seerne blev efterfølgende hængende.\n»Så de må have været tilfredse. Men selv om vi ændrede profil, så er der en ting, der ikke er ændret. Det er breaking. Breaking News slår alt. Når vi går breaking, så er holdet som et sammentømret håndværkerteam, og der er en fantastisk vindermentalitet,« fremhæver nyhedschefen. Netop brugen af de gule breaking-skilte har gennem årene ofte været til diskussion, men for Mikkel Hertz dækker skiltet blot over, at der nu er en historie, som er vigtig eller spændende.\nTV 2 News havde sidste år sit højeste gennemsnitlige seertal og en seerskare, der som alt andet flow-TV mangler de yngre seere, men til gengæld når ud til mange beslutningstagere. Konkurrencen kommer ifølge Mikkel Hertz fra digitale medier, men byder fremtiden på et privatiseret TV 2, som regeringen ønsker, kan det give problemer for den tiårige, mener Lasse Jensen.\n»Det er for mig at se tvivlsomt, om TV 2 News kan overleve som forretning med private ejere. Det er svært at bedømme, om kanalen i sig selv er en overskudsforretning, men i en skærpet konkurrencesituation bliver det nok vanskeligt. Og TV 2s nichekanaler er jo ikke omfattet af public service-reglerne,« siger Lasse Jensen.\nTV 2 Nyhederne strejker efter fyringer\nSådan har TV2 News ændret politikernes medievaner\nJens Gaardbo tilbage til skærmen


Flere besøgende end nogensinde på Trapholt til About Wood / Snedkernes Dag 2018 | snedkerakademiet\nSøndag den 4. november besøgte 1100 mennesker Trapholt i Kolding for at opleve About Wood / Snedkernes Dag 2018. Det er ottende gang i træk, at Trapholt og Snedkernes Uddannelser afholder arrangementet, som år for år tiltrækker flere besøgende. I år var der 300 flere besøgende end sidste år.\nUdover udstillingen af de præmierede svendeprøver var der også et spændende oplæg af Julie Krüger fra Brdr. Krüger om hvordan Kay Boyesen-aben bliver produceret, og publikum kunne også se det demonstreret i virkeligheden på en såkaldt Abestation i anledning af Trapholts udstilling om Kay Bojesen ”Humøret i dansk design”.\nSe billeder af alle svendeprøver i galleriet (Foto Lasse Skov)


DLF ❯ Medlem ❯ For tillidsvalgte og særlige medlemsgrupper ❯ Pensionister\nDu har stadig stemmeret og kan påvirke debatten og beslutningerne i din lokale kreds. På den måde har du stadig indflydelse på foreningens politik og dens forhandlere. Du kan naturligvis fortsat deltage i kredsgeneralforsamlinger og lokale kredsarrangementer.\nFraktion 4 har et medlem i hovedstyrelsen og 10 delegerede i kongressen. Du er med til at vælge hovedstyrelsesmedlemmet, og du kan selv vælges til tillidsposter i foreningen. I hovedstyrelsen har hovedstyrelsesmedlemmet fra fraktion 4 ikke stemmeret i sager, der omfattes af foreningens aftaleret - bortset fra sager, der omfattes af foreningens generelle aftaleret på det statslige område.\nVed urafstemningerne i FF-regi har ingen af fraktion 4´s medlemmer stemmeret.\nÆndringsdato: 22. marts 2021\nKontaktpersoner og kongresdelegerede


Hvordan Får Man En Pige Til At Komme Alle Datingsider\n16.11.2015 hvordan får man en pige til at komme alle datingsider\nVi er dermed et af de ældste danske dating sider på nettet, hvor du kan finde en date. Chancen for at komme på date med flere single mænd eller kvinder og finde din For at få adgang til alle vores dating funktioner, skal man dog være. Det er som udgangspunkt også en fordel at undgå billeder hvor du Men når du så har matchet med nogen (på fx Tinder eller Happn), hvad skal du så skrive til dem? Eller hvis du har matchet med en pige som har skrevet at hun elsker Undgå for eksempel at komme med alle dine gode ideer til hvad I. hvor mange beskeder af forskellige personer får du på en uge? okay ud, men jeg ved hvordan man fanger opmærksomheden gennem tekst. den måde, og derfor bare skriver til alle de kan komme til. jeg fik tit beskeder.\nHvordan får man en pige til at komme alle datingsider - Johann Christoph\nForskellige slags online dating sider. Eksempler på elite dating sider:. De bedste sider du kan bruge til at finde en dejlig ærlige filippinske kvinder er som sagt: FilipinoCupid , DateInAsia. Når først en pige har været prostitueret, vil hun prøve at presse hver en krone ud af dig og have 5 andre vesterlændinge som kæreste, som du ikke har kendskab til — så hun vil have thai date kontakt til mange. Brug vores oversigt over de mest populære dating sider i Danmark, og find din Dating siderne er alle testet ud fra følgende kriterier: . hvor man også kan finde venner og veninder, hvilket kan ses i deres slogan ”Dating og mødested . prale med at have så få falske medlemmer at det faktisk ikke er sikkert at der er nogen. at lande en date med drømmekvinden som at komme til en jobsamtale ud af Intet kan få en kvinde til at smelte som en mand, der forstår at bruge sine ord rigtigt. der allerede er planlagt, eller hvor jeres første rejse skal gå hen, når I er Men bliv nu ikke fortvivlet, hvis du ikke får svar på alle dine breve. Det er som udgangspunkt også en fordel at undgå billeder hvor du Men når du så har matchet med nogen (på fx Tinder eller Happn), hvad skal du så skrive til dem? Eller hvis du har matchet med en pige som har skrevet at hun elsker Undgå for eksempel at komme med alle dine gode ideer til hvad I.\nHvordan får man en pige til at komme alle datingsider - kedeligt\nDu kan kalde os en lavpris datingside, lidt i stil med lavpris flyselskaber. Den første kontakt er altid svær.\nForm: Hvordan får man en pige til at komme alle datingsider\nMÆND OG KVINDER PÅ ARBEJDSMARKEDET DATING OVER 50 ÅR Da duerne forsvandt helt gratis dating sider\nLigestilling mellem mænd og kvinder søger en kæreste Dating siden giver adgang til omkring 60 millioner annoncer fra næsten alle kontinenter, med undtagelse af Antarktis. Grundet reklamekampagner har dating siden mere end Når først en pige har været prostitueret, vil hun prøve at presse hver en krone ud af dig og have 5 andre vesterlændinge som kæreste, som du ikke har kendskab til — så hun vil have thai date kontakt til mange. Du har mulighed for at finde en kæreste ved at søge efter andre singler lækre modne kvinder Esbjerg vores datingsite. Klik her for at oprette en gratis profil. Derudover er der en test om interesser og idealer, hvilket tager cirka tyve minutter.\nModne danske damer dating denmark Bare skriv et par linjer om dig selv — og gerne om de ting, I har til fælles. Dette er desværre ret almindeligt da der er en masse mænd derude der ikke aner hvad de laver og bliver taget ved næsen — så læs her om forskellige typer filippinske datingsider. Gør dit brev nemt at besvare. Bliv en del af fællesskabet og opret en gratis profil i dag og mød de andre danske singler på siden. Pres ikke for meget på.\nBlødning under samleje dating sider for kvinder Kriterier for valg ligestilling Gladsaxe datingside:. Igen, en relativt lav gennemsnitlig aldersforskel. Mange gange er det set, at offline nemt blevet omdannet til forhold, og dette forhold vil ikke vare længe. Denne type dating portaler er ofte gratis, da dem der står bag dem virkelig er interesserede indenfor emnet. Derudover siger det også noget om hendes personlighed. Denne hjemmeside bruger cookies. Siden mangler dog den professionelle side, som ThaiCupid har, men er dog en stærk konkurrent til thaidating og jeg kender flere, der har haft succes her med thai date og fundet en sød thai kvinde.\nDen forsvundne brud kan mænd blive gravide\nHvornår bliver man gravid efter p piller plus 40 dating\nÆgløsning gravid hvornår Holstebro\nEngelsk dansk ordbog blødning efter samleje gravid


Dobbeltkoncert med unge talentermitsvendborg\nDobbeltkoncert med unge talenter\nÅret prismodtager af Ung Jazz 2010 Lars Fiil Kvartet giver koncert torsdag d. 4. november.\n”Kompetent jazz, fantastiske solopræstationer, godt sammenspil og helstøbte kompositioner med et nuanceret og farverigt udtryk. Musikerne rørte os ganske enkelt, og vi blev grebet af deres lyd og inderlighed”. Sådan nogenlunde var ordene fra dommerkomiteen under dette års Ung Jazz konkurrence, da vinderprisen velfortjent blev overrakt til firkløveret fra Århus.\nEn del af Giant Steps-publikummet vil med garanti kunne huske Lars Fiil Kvartet fra foråret, der ved en forrygende semifinale på Arne B kvalificerede sig til finalen i JazzDanmarks prestigefyldte talentkonkurrence. Nu bliver der lejlighed til at ønske Lars Fiil Kvartet tillykke med en flot førsteplads torsdag aften d. 4. november på Arne B, hvor man kan høre meget mere af kvartettens musik, som både er inspireret af det nordiske lyriske klangunivers og den mere pågående og eksperimenterende moderne jazz.\nBandet består af Lars Fiil: klaver , Lis Kruse: sax, Andreas Skamby Madsen: trommer og endelig bassisten Jens Mikkel Madsen, der løb med solistprisen, da kvartetten medvirkedei den netop overståede konkurrence Young Nordic Jazz Cometz.\nAftenen indledes af seks unge, fremadstormende fynske musikere, der sætter fusionsmusikken på dagordenen med deres fælles hjerteprojekt Mistura. Bandet byder på en stærk, forfriskende cocktail fyldt op med de gode vitaminer funk, jazz, pop, reggae og samba.\nDe medvirkende er Anduva Degas: vokal, Xiame Degas: klaver, vokal, Ulrik Duus: guitar Asbjørn Kamban: trompet, Johan Herskind: bas, Adam Schønemann: trommer.


Facadeisolering er den bedste måde at isolere sit hus på.\nFacadeisolering - udvendig isolering?\nfacadeisolering med mineraluld\nUdvendig isolering eller facadeisolering er den bedste måde at isolere sit hus på. Med denne metode sikrer du dig at du får isoleret hele dit hus, også i de svære hjørner, hvor også nybyggede huse har deres problemer.\nHvis du vælger at isolere udvendigt i stedet for indvendigt, er metoden ca. 30 procent mere effektiv. Ved indvendig isolering er der nogle indvendige vægge, der går på tværs af ydervæggene, samt andre dele af konstruktionerne, der fortsat vil fungere som kuldebroer.\nDen eksisterende ydervæg holdes varm og tør, og risikoen for fugtproblemer minimeres. De gamle kolde ydermure kommer til at fungere som varmedepot i fyringssæsonen og hjælper med at holde på køligheden om sommeren.\nEn gammel nedslidt facade bliver forbedret ved at den isoleres udvendigt. Så er bygningens murværksfuger eksempelvis nedbrudte og skadet, kan man slå to fluer med et smæk ved at isolere udefra og dermed ”spare” facaderenoveringen af fugerne.\nTeglskaller på facadeisolering\nfacadeisolering med mineraluld og teglskaller\nBriiso facadeisolering er udvendig isolering, der gør det let, at facadeisolere sit hus med teglskaller. Med Briiso er det muligt at få alle traditionelle murer detaljer med, og du går ikke kompromis med et klassisk murermester udseende.\nFacadeisolering med teglskaller og pir isolering fra briiso, består af højisolerende PIR isolering som isolere op til 50 % bedre end traditionelt isoleringsmaterialer, kombineret med teglskaller fra Danske teglværker, så du sikrer dig det arkitektoniske udseende som man ønsker sig.\nOvervejer du at bruge facadeisolering med teglskaller, så kontakt Briiso på 5956 3456. Vi er klar med rådgivning, og er med fra start af projekt til afslutning af projekt.\nHvornår er facadeisolering en mulig løsning\nfacadeisolering med mineraluld og pir isolering viser forskellen\nUdvendig efterisolering benyttes også i stigende grad ved renovering af typehuse fra 60’erne og 70’erne. Ombygninger eller hovedrenovering, der indebærer nye facader eller nyt tag, kan forbedre energiforbruget for typehusene.\nDerimod vil en udvendig facadeisolering typisk ikke være løsningen, hvis du fx har en ældre palævilla med fine og detaljerede facader eller en gammel landejendom med bindingsværksfacader. Udvendig facadeisolering kan medføre en relativt voldsom forandring af husets udseende, så de tekniske og praktiske fordele skal vejes op mod de arkitektoniske hensyn.\nSkal man søge om tilladelse\nHvorvidt du skal søge om byggetilladelse til efterisolering i kommunen, afhænger af, hvor tykt et lag der skal isoleres med.\nDer kan også være regler i lokalplanen, som vedrører bygningens udseende, og hvis du er i tvivl, bør du derfor tale med kommunens tekniske forvaltning.\nHvis bygningen ligger 2,5 meter op til – eller tættere på naboskelet, skal der søges om dispensation hos kommunen, før der efterisoleres udvendigt.\nUanset hvor tykt et lag, du isolerer med, skal du huske at indberette det til BBR. Når det gælder ejendomsværdiskatten, bliver udvendig facadeisolering, uagtet reglerne i bygningsreglementet, anset for at være en udvidelse af etagearealet.


Store organisationer | Lexmark Danmark\nStore forventninger til store mængder!\nHvis du bruger 40 tonere eller derover om året, er dit miljø potentiale enormt. Afhængig af dit behov, leverer vi passende størrelse bokse eller paller direkte til døren og henter dem igen, når de er fyldt op. Vi sørger for det hele, så du kan fokusere på dit arbejde.\nVIGTIGT: Du kan også returnere Lexmark reservedele. Benyt gerne boksene til en BLANDING af reservedele og tonere. Hvis boksene er for fyldte og/eller tunge, er det bedre at bruge flere bokse. Lexmark accepterer reservedel fra følgende printer modeller: C54x - C74x - C78/9x - C92x - CS31x - CS72x - CS82x - E36x - MS71x - MS81x - MX61x - T62/3/4/5x - W84x - X56x - X64x - X85x - X94/5x\nDerudover kan du løbende se detaljerede resultater og miljøbesparelser i eco rapporterne. Med Lexmark eco rapporter, vil du altid være opdateret og kunne besvare miljørelaterede spørgsmål med konkrete tal og facts som for eksempel antal returnerede tonere, hvor mange kg tonere, der har undgået at blive kasseret og dit bidrag til CO2 besparelse. Faktisk kan du ved at recycle en Lexmark toner spare op til 50% på dens totale CO2 påvirkning.\nVælg og bestil en passende container boks, der passer til dit behov: enten en normal-størrelse boks eller en large pallet boks til særligt store mængder. Vi leverer gratis lige til døren inden for 7 dage. Når den er fyldt op, kan du benytte mobil app´en til at scanne QR koden, så vi ved, at den er klar. Så kommer vi og henter den.\nBestil din container box\nFusere og Imaging kit\nVed individuel returnering af fuser og imaging kits, der vejer mindre end 6 kg, send venligst en email til fuserreturns@kuehne-nagel.com


Talebans skyggeregering har stor succes | Information\nI morgen afslører præsident Barack Obama sin plan for, hvordan krigen i Afghanistan kan vendes fra fiasko til succes. Information har set nærmere på, hvem det er, NATO og den afghanske regering er oppe imod. Taleban er nemlig ikke bare turbanklædte krigere, der planter vejsidebomber, lægger miner og skyder på de udenlandske soldater, når de kan komme til det. Som led i oprørskrigen har den afghanske oprørsbevægelse bl.a. etableret en skyggeregering med regering, guvernører, militærchefer, efterretningstjeneste, domstole og endda et klageråd, man kan henvende sig til, hvis man er utilfreds med de lokale repræsentanter afgørelser og opførsel.\nTalebans skyggeregering har bredt sig til stadig større dele af landet, vurderer eksperter, der især betegner de omrejsende sharia-domstole som en succes.\nNår Taleban bruger ressourcer på at opbygge og promovere en skyggeregering kommer det først og fremmest for at overbevise afghanerne om, at bevægelsen er et alternativ til Karzai-regeringen i Kabul.\n»Målet er at vise befolkningen, at Taleban har større autoritet end Kabul«, forklarer Antonio Guistozzi fra London School of Economics i sin meget roste Taleban-biografi Koran, Kalashnikov and Laptop.\nEller som Taleban-forsker Jeffrey Dressler fra det uafhængige Institute for the Study of War i USA udtrykker det:\n»Taleban prøver at overbevise afghanerne om, at Det Islamiske Emirat, som de etablerede fra 1996-2001 er på vej tilbage. Derfor forsøger bevægelsen at være til stede i så mange provinser, distrikter, byer og landsbyer som overhovedet muligt.\nIfølge Talebans egne oplysninger har bevægelsen udpeget skyggeguvernører i 32 ud af 34 provinser. De fleste eksperter sætter dog spørgsmålstegn ved, hvor mange af guvernørerne, der fungerer i praksis, men understreger, at antallet er stigende.\n»En del af dem eksisterer givet kun på papiret, men i det sydlige og vestlige Afghanistan ved alle, hvem de er,« siger Jeffrey Dressler.\nSkyggeguvernørernes opgave er at koordinere Talebans aktiviteter, både de civile og de militære og rapportere tilbage til Talebans skyggeregering; det såkaldte Taleban Shura, som for det meste holder til i Quetta, en by på den pakistanske side af grænsen. I nogle provinser er opgaverne dog delt op, så skyggeguvernøren tager sig af civile opgaver og en militærchef tager sig af at føre krig.\n»Stadig flere afghanere accepterer skyggeadministrationen og kommer til dem med deres problemer, simpelthen fordi de i mange områder er den eneste legitime magtfaktor,« konstaterer Dressler.\nDen mest succesfulde del af Talebans skyggeregering er uden tvivl de mange sharia-domstole, som bevægelsen har etableret i områder under deres kontrol.\nI Kandahar-provinsen har Taleban f.eks. etableret omrejsende hold af religiøse dommere, der rejser fra landsby til landsby, hvor de dømmer i alle former for stridigheder - fra jordstridigheder til mord.\n»De tilbyder hurtige, effektive afgørelser, som oven i købet er gratis. Du skal hverken hyre advokat eller bestikke nogen, og dommene eksekveres omgående,« konstaterer Antonio Guistozzi.\nStrafferammerne strækker sig ligesom under det gamle Taleban-regime fra at blive rullet i tjære og offentligt ydmyget over afhugning af ører, fingre eller hænder til henrettelse. Alligevel valfarter afghanerne i stigende tal til domstolene, fordi de i mange områder er det eneste form for retssystem, som findes.\n»Taleban har udmanøvreret regeringen på dette område,« bekræfter den Afghanistan-ekspert Peter Dahl Truelsen fra Forsvarsakademiet. »Selv om mange afghanere finder Talebans form for retfærdighed barsk, er det en direkte form for justits mange foretrækker, især når alternativet er anarki,« siger han.\nEt andet vigtig element i Talebans skyggeregering er opkrævning af skat. Typisk betaler rige familier ti procent af deres indtægt til Taleban, mens fattigfolk bliver tvunget til at levere mad og husly til Talebans krigere. Derudover opretter Taleban vejspærringer så snart de kan komme til det, hvor de stopper og straffer alle, der arbejder for regeringen, beskatter især varetransporter, minder folk om, at de skal lade skægget gro, udsteder forbud mod at se tv osv.\nI mange områder har Taleban desuden en slags sikkerhedspoliti, som opsporer og henretter folk, der beskyldes for spionage eller for at samarbejde med regeringen eller de udenlandske styrker.\nOgså på sundhedsområdet har Taleban forsøgt at spille en rolle, f.eks. da de sidste år godkendte poliovaccinering af alle afghanske børn og bagefter tog æren for det. I enkelte distrikter har Taleban også forsøgt at oprette sundhedsklinikker, dog uden større succes. I det hele taget forsøger Taleban at markere sin tilstedeværelse så mange steder som muligt i Afghanistan, om ikke andet så ved at hænge bevægelsens hvide flag op overalt. Til de seneste initiativer hører oprettelse af et klageråd, hvor man kan klage over lokale Taleban-kommandanters afgørelser eller opførsel. Rådet, der tæller flere af de øverste Taleban-ledere er oprettet for at vinde afghanernes tillid, understreger Peter Dahl Truelsen.\nI sommer udgav Talebans ledelse desuden en detaljeret håndbog, der fortæller de lokale Taleban-grupper, hvordan de skal føre krigen. De skal f.eks. undgå drab på civile, undgå at angribe, når der er civile, som kan komme i fare og undlade at rekruttere eller hverve mænd, som endnu ikke har skæg, da de er for unge til krigstjeneste. Det sidste er et forsøg på at imødegå den udbredte seksuelle udnyttelse af unge drenge, som Taleban er berygtet for. Af samme grund forbyder håndbogen også en kriger at være alene sammen med en mindreårig.\nTalebans skyggeregering i Quetta består hovedsageligt af topfolk fra det gamle Taleban-styre, men det er svært at få et overblik over hvem, der beklæder hvilke poster, bl.a. fordi de fleste Taleban-ledere ikke vil fotografers og desuden ofte optræder under dæknavn.\nDen tyske forsker Thomas Ruttig fra det uafhængige Afghanistans Analysts Network beskriver Talebans organisation som fire cirkler, hvoraf den 33 mand store Quetta-shura udgør den inderste kerne, det er hovedsagelig talebanere fra Kandahar. Den anden cirkel består hovedsageligt af loyale kommandanter samt shuramedlemmerens stammefæller og familiemedlemmer. Den tredje cirkel udgøres af indoktrinerede studenter fra de religiøse skoler i Pakistan og den fjerde ring er lokale militsledere og andre utilfredse ledere, der har allieret sig med Taleban, fordi de for tiden er udelukket fra at få del i magten under den nuværende regeringsadministration. Dertil kommer en masse lokale afghanere, der går med for at tjene penge, eller fordi de bliver tvunget til det.\nThomas Ruttig understreger, at det kun er de to inderste grupperinger, der har indflydelse på Talebans politik og strategi, der revideres hver vinter. Det er også fra denne kreds skyggeguvernører, militære chefer og andre lokale ledere udpeges. Talebans skyggeregering er derfor et højt prioriteret militært mål.\n»Sidste år blev det besluttet at gå efter lederne, og det vil undre mig meget om skyggeguvernørerne ikke er på top 10-listen over dem, man gerne vil fjerne,« siger Peter Dahl Truelsen fra Forsvarsakademiet.\n»Det er jo krig, og det er klart, at dem, der tager beslutninger, er oplagte mål« siger han. Ifølge presserapporter er Talebans skyggeguvernører i Badghis, Daikundi og Kunar-provinserne,m da også blevet dræbt inden for de sidste fire uger.\n29. november, 2009 - 21:13\nDen danske oprørs- / modstandsbevægelse gjorde vist ligeså hen mod slutningen af de tyske styrkers tilstedeværelse i Danmark for år tilbage. Det er vist normal praksis for modstands- / oprørsbevægelser.\nSpecielt denne del ”… slags sikkerhedspoliti, som opsporer og henretter folk, der beskyldes for spionage eller for at samarbejde med regeringen eller de udenlandske styrker …” hører vist med i normalmønstret.\nDet er forunderligt nok ikke meget vi (eller er det blot mig ?) har læst om disse tiltag. Hvorfor mon ikke (hvis det blot er mig, er det naturligvis bare fordi jeg sover i timerne) ?\nPS : ”... forbud mod at se TV ...” Ikke nogen dårlig ide, det er næsten sympatisk, hvis blot ”forbud mod”, minder for meget om DF’s metoder, blev erstattet af en mere pædagogisk form.\n02. december, 2009 - 13:10\nEn vigtig artikel, tak til Aagaard.\nVigtig - og derfor stort set ignoreret i mainstream.\nDet her giver nok et ret klart fingerpeg om Afghanistans fremtidige udvikling. Obusha snakker jo heller ikke mere om at slaa taleban, kun Al Queda, saa tilpasningen er paa vej.\nOmrejsende domstole... det var jo ogsaa saadan vestlige retssystemer begyndte i middelalderen - og det amerikanske vilde vesten. Maaske "vi" via Danida kan tilbyde lidt aeselkraft til hjaelp? ;-) Eller nogle sundhedsklinik-kits... jeg mener: for at goere en forskel...\nFantastisk: taleban har oprettet en ombudsmandsagtig funktion til at beskytte offentligheden mod talebanske overgreb. Sikkert dansk inspireret...\n02. december, 2009 - 13:39\nDet skal anbefales, du læser hele artiklen igen.\nDet nye her, er vel nok i betegnelsen "skyggeregering". Intet adskiller sig dog fra mafia- og narkobaron-vælder andre steder i verden - end sige Talibans sædvanlige, afsindige regeringsform:\n"Strafferammerne strækker sig ligesom under det gamle Taleban-regime fra at blive rullet i tjære og offentligt ydmyget over afhugning af ører, fingre eller hænder til henrettelse. "\n"Et andet vigtig element i Talebans skyggeregering er opkrævning af skat. Typisk betaler rige familier ti procent af deres indtægt til Taleban, mens fattigfolk bliver tvunget til at levere mad og husly til Talebans krigere.\nDerudover opretter Taleban vejspærringer så snart de kan komme til det, hvor de stopper og straffer alle, der arbejder for regeringen, beskatter især varetransporter, minder folk om, at de skal lade skægget gro, udsteder forbud mod at se tv osv."\n02. december, 2009 - 19:18\nNu har jeg læst artiklen igen. Øhme, og så ... ?.\n02. december, 2009 - 19:20\nDu kan måske ikke lide, at jeg ikke bryder mig meget om TV, og at Taleban synes at have samme svaghed / fejl ?\n02. december, 2009 - 19:22\nJeg kan da iøvrigt oplyse dig om, at det i UK er praksis, at oppositionen danner et skyggekabinet ... ikke, at det har noget med Afghanistan at gøre, men da jeg ikke forstår din kommentar, så ...\n02. december, 2009 - 19:28\n"Jeg kan da iøvrigt oplyse dig om, at det i UK er praksis, at oppositionen danner et skyggekabinet "\nNå, jeg var ellers lige ved at købe Peter Pedersens udsagn om at den danske oprørsbevægelse var spydspids for et mafiavælde af en slags, den siden ranede magten i kongeriget.\n02. december, 2009 - 21:55\nVedr. dit TV, konfiskerer den danske stat ganske vist kr. 2.260 årligt af enhver borgernes surt indtjente pengemidler som "straf" for ejerskab af et TV eller en radio, -\nhvorimod afghanere under Taliban-regime-1 oftest indkasserede et sted mellem 20-70 stokkeslag, idet samme ejerskab reelt af Taliban ansås som en forbrydelse imod islam.\nDet er dog trods alt en smule værre, end af og til at skulle høre på DF i bytte for medieafgiften ;-)\nVedr. afghansk skyggekabinet viser jo klart at Taliban sideløbende med den foretagne nation building er klar til deres egen version - man vel kunne kalde nation destruction - fordi de er sikre på, de skal overtage magten, den dag ISAF trækker sig ud.\n02. december, 2009 - 22:10\nJeg er naturligvis ikke for at forbyde TV, men jeg er for at udbrede kendskabet til, at der er mange andre måder at tilbringe sit liv på ... end foran et TV.\nMen lad nu TV'et stå ... foran sofaen, spisebordet eller hvor sådan et apparat nu står.\nNaturligvis vil oprørsbevægelsen overtager Afghanistan, hvis og når vi (USA, NATO osv) tager hjem.\nVores (USA, NATO osv) håbløse adfærd dernede, vores brutale behandling af det Afghanske folk, som INTET har gjort os, kan da umuligt andet end presse det i armene på den bevægelse, der bekæmper os.\nOm det varer ... om det bliver lykkeligt for afghanerne ??????, men kig på historien og prøv at sætte dig i deres sted.\n02. december, 2009 - 22:11\nNu kan det jo ikke være nogen stor straf ikke at se TV, og da slet ikke i Afghanistan, hvor det formentlig kun er regeringspropaganda der sendes.\nOg hvor meget får de set når ikke engang Kabul har strøm 24 timer i døgnet.\n03. december, 2009 - 11:11\nJeg kender godt til betegnelsen "en Dr.Dunlop", blandt dine yngre, tidligere kolleger, men jeg håber sandelig ikke, at du mener, det er OK at nogen gruppering på egen hånd udfører en "Rodney King" på sagesløse medborgere.\nDu - og Jongberg - savner tilsyneladende enhver form for empati over for den almindelige afghaner, "som intet har gjort os" såfremt I nægter at se i øjnene, at når Taliban har sat en "strafferamme" - eller nærmere - arbitrære hævnakter -\nsom stokkeslag i en så stor mængde, at det er klart livstruende for en "gerningsmand" der har "begået" så relativt små forseelser som at eje et TV.\nFor Taliban er der ingen grænser for brutalitet og overgrebenes omfang - (Se således "fakta"-boksen, fx :\n"De brænder skoler af, dræber lærere, politifolk, soldater og tvinger skoler til at ændre læseplaner osv." )\n- uanset, at journalisterne hvergang hopper på propagandaen, hvergang Taliban "lige har udgivet en ny håndbog..." som ingen Talib hverken kan læse eller har nogen som helst intentioner om at efterleve.\n03. december, 2009 - 11:15\nrettelse : i mit indlæg, 2. afsnit in fine mangler der :\net TV ", er enhver grundlæggende menneskerettighed trampet langt ned i den stenede ørken.\n04. december, 2009 - 00:46\nDet er selvfølgelig ganske dramatisk og en drakonisk straf.\nEr det ikke således, som i Pakistan, og andre mere eksotiske nationer som vi normalt ikke sammenligner os med, at straffen bliver passende fordelt i tid?\nFormentlig ud fra en betragtning om, at det skal være en straf og ikke en dødsstraf, idet man så lige så godt kunne have idømt det?\n04. december, 2009 - 10:31\nDe fleste har vel set filmen fra 1999, hvor en kvinde i burka henrettes med en byge af skud fra en AK-47 riffel på et sportsstadion, mens man i baggrunden kan se ligene af 2-3 hængte unge mænd, der dingler i fodboldmålet bagved.\nJeg har talt med flere afghanere, der selv hævder, de blev banket til krøbling af et antal Talib'er, der en nat sparkede døren ind, og på stedet eksekverede en straf på baggrund af fx. rygter fra sure naboer om, at pågældende havde spillet musik, hørt radio eller andet.\nDen anklagede fik slet ikke tid til at udtale sig til sit forsvar.\nVel er lignende metoder ikke ukendt i enkelte andre lande, men når vi nu i Afghanistan har alle muligheder for at ændre på disse forhold, mener jeg vi har pligten til - som minimum . at gøre forsøget.\n04. december, 2009 - 13:26\nNu har vi så forsøgt i 8 år, så midlerne må være forkerte.\nGrundlæggende mener jeg, at vi kæmper mod en befolkning, hvis kultur og værdier vi ikke forstår, hen i mod nogle mål som de ikke forstår.\nHerunder er delmålene (demokrati) skredet helt ned i muddergrøften med indsættelsen af Karzai efter de sidste valg (svindel) handlinger.\nDet ligner mistænkeligt scenariet fra Vietnam, det synes jeg ikke er noget at stræbe efter...\n04. december, 2009 - 15:59\nDet ligner mistænkeligt scenariet fra Vietnam, det synes jeg ikke er noget at stræbe efter…\nÅh jo Niels. Et andet mål; at forhindre talaban m.f. i at opnå kontrol med pakistans atomvåben, forsvinder ikke før diverse terrororganisationer har kapituleret.


Kredsløbskondition og stofskiftekondition – seniorfitness.blog\noktober 16, 2020 seniorfitnessmate Baggrund 0\nDe fleste har nok en fornemmelse af, at man kan forbedre sin kondition ved at motionere regelmæssigt. Men det er ikke alle, som tænker over at konditionen kan opdeles i 2 elementer: kredløbskondition og stofskiftekondition.\nHvis man ønsker at forbedre sin kondition kan man presse sig selv ved fx at løbe en fastlagt distance lidt hurtigere end man har gjort tidligere. Det stimulerer kroppen til at forsøge at tilpasse sig den påvirkning, som den er blevet udsat for. De fysiologiske forandringer, der sker som følge af forbedring af konditionen, også kaldet den aerobe kapacitet, omfatter en forøgelse af hjertets slagvolumen, en øgning af blodvolumen, men faktisk også en forbedring af ventilationen (vejrtrækningen) og forøgelse af antallet af små blodkar omkring de muskler, som trænes.\nNår hjertets slagvolumen øges, betyder det, at det kan pumpe mere blod ud i kredsløbet pr. slag. Resultatet er, at ved høj træningsintensitet kan en meget veltrænet person pumpe omkring dobbelt så meget blod rundt i cirkulationen pr. tidsenhed som en utrænet. Normalt vil man ikke opleve en nævneværdig ændring i koncentrationen af røde blodlegemer i blodet ved træning. Men da blodvolumet typisk øges ved træning (op til 25% øgning fra utrænet til veltrænet) betyder det, at blodet totalt indeholder flere røde blodlegemer. Det er de røde blodlegemer (erythrocytter), der transporterer indåndet ilt fra lungerne ud til vævene, inklusive de muskler, der er på arbejde under træning. Da interaktioner mellem kredsløb og muskulatur under træning stimulerer dannelse af flere små blodkar (kapillærer) omkring de påvirkede muskelfibre giver det en mere effektiv transport af ilt til netop de trænede muskler.\nNår vi bevæger os under motion er det skeletmuskulaturen, der laver arbejdet. Selv efter kort tids bevægelse stiger behovet for ilt til musklerne. I musklerne bruges ilten af cellernes små kraftværker, mitochondrier. Mitochondrier danner en vigtig energikilde, ATP, som driver mange af cellens processer – heriblandt muskelkontraktionen. Med en forbedring af stofskiftekonditionen ses en øgning af mitochondrier i muskelfibrene.\nEn forbedring af stofskiftekonditionen fører også til at musklerne bliver bedre til at optage sukker og lagre det som glykogen og til at forbrænde fedtsyrer. Ændringer i stofskiftekonditionen omfatter også andre fysiologiske parametre, bl.a. i evnen til at udskille og omsætte mælkesyre (laktat). Laktattærsklen nås når laktat ophobes i musklerne under træning ved høj intensitet; de ‘syrer til’. Denne laktattærskel kan også forbedres ved træning.\nStofskiftekonditionen stimuleres ikke kun under træning ved høj intensitet. Visse dele af stofskiftekonditionen påvirkes også positivt ved motion, der udføres ved lav eller moderat intensitet.\nNaturligvis hænger kredsløbs- og stofskiftekondition tæt sammen, og ved mange aktiviteter træner man begge på samme tid. Helbredsmæssigt er der fordele ved at stimulere dem begge. En god kredsløbskondition kan kædes sammen med et sundt hjerte, mens en forbedring af stofskiftekonditionen har positiv indvirkning på helbredsparametre som blodtryk, insulinfølsomhed, kolesteroltal mm.\nOg der er en væsentlig pointe ved at selv motion ved moderat intensitet stimulerer stofskiftekonditionen; her har mængden af motionen betydning. Sundhedsstyrelsens anbefaling om at være fysisk aktiv i mindst 30 minutter om dagen er netop for at stimulere stofskiftekonditionen. Til gengæld er de anbefalede 2 gange 20 minutter om ugen for fysisk aktivitet med høj intensitet til glæde for både kredsløbs- og stofskiftekondition.


Sådan forbedres koncentrationen: styrk dit sind med disse tricks Stilfulde mænd\nSådan forbedres koncentrationen\nVil du vide, hvordan du forbedrer koncentrationen? At sætte personlige og professionelle mål er en af nøglerne til lykke, men For at nå dine mål skal din koncentrationsevne være med digisær i vigtige øjeblikke som et jobinterview eller en eksamen.\nManglende koncentration kan ramme dig i det mest uhensigtsmæssige øjeblik og få dig til at gå glip af en unik mulighed. Find ud af, hvilke enkle vaner der hjælper dig med at få bedre koncentration, når du har mest brug for det. Vær opmærksom og sæt dem i praksis, så intet kommer i vejen for dine mål:\n1 Kan du arbejde med din koncentrationsevne?\n1.1 Hvordan man konstant forbedrer koncentrationen\n2 Lær at håndtere afventende opgaver\n3 Sov nok\n4 Træn regelmæssigt\n5 Spis sundt\n5.1 Sådan får du mere energi gennem diæt\nKan du arbejde med din koncentrationsevne?\nJa. Koncentrationsevnen kan arbejdes gennem øvelser, hvis varighed og vanskelighed gradvist skal øges.. Formålet er at fokusere fuldt ud på en bestemt tekst eller aktivitet i en vis tid (mennesker med dårlig koncentration starter normalt med en pause på fem minutter og to minutter). Fra det tidspunkt er du hver dag nødt til at øge tiden, både arbejde og hvile, indtil du opnår den nødvendige koncentrationskapacitet til at studere en tekst i flere timer ad gangen uden at hjernen kobles fra den på grund af distraktioner af nogen art.\nDu skal også være meget klar over dine mål, og hvilke fordele du vil opnå af dem, samt en stor viljestyrke. Arbejde med sidstnævnte hjælper dig med at ignorere alle distraktioner, indtil det aktuelle arbejde er udført. Viljestyrke og koncentration hænger tæt sammen.\nHvordan man konstant forbedrer koncentrationen\nGå ikke glip af nogen mulighed for at styrke din hjerne i din fritid. Læsning er en god ide, men også at huske tekster og udfordre dit sind gennem alle slags hjernespil.\nLær at håndtere afventende opgaver\nAlle har en opgaveliste, men lad ikke det forhindre dig i at koncentrere dig om det, du laver.. Når man bliver spurgt om, hvordan man forbedrer koncentrationen, anbefaler mange eksperter at lave en skriftlig liste over disse opgaver, især inden de påbegynder en aktivitet, der kræver meget koncentration. Det ser ud til, at dette lille trick gør disse opgaver mindre tilbøjelige til at invadere dit sind i tankeform, når du skal fokusere på noget andet.\nNu ved alle det søvnløshed og koncentration kommer slet ikke sammen. Og det er selvfølgelig, at din evne til at koncentrere sig ikke kan fungere ved fuld kapacitet, hvis du ikke giver din hjerne de hviletimer, den har brug for for at komme sig fra den indsats, der er gjort hele dagen.\nHvad betyder det at få nok søvn? Hvis du sover mindre end 7 timer, får du ikke nok søvn. At sove mellem 7 og 8 timer om dagen betragtes som et grundlæggende krav for at have kapacitet til at koncentrere garantier. Så du skal sørge for, at du nyder en god søvnkvalitet.\nSe artiklen: Faktorer, der påvirker søvnkvaliteten. Der finder du, hvad søvnkvaliteten er, og hvad der er de største fjender, når det kommer til en sund hvile.\nØv sport det må være en af søjlerne i vores liv, og heldigvis bliver vi stadig mere opmærksomme på det. Gaderne fyldes med løbere først om morgenen, og gymnastiksalene bryder tilmeldingsrekorder. Hvis du er en af dem, uanset hvilken sport du udøver, har du allerede indset, at din krop lider, når du holder op med at træne i en sæson. Og et af de aspekter, hvor det er mest synlig, er koncentration, siden motion forbedrer blodcirkulationen i hele din krop, inklusive din hjerne.\nDerudover øvelse lærer hjernen at ignorere distraktioner. Som at studere eller aflevere et job kræver det disciplin og viljestyrke for at komme igennem en krævende træning.\nHjernen har brug for brændstof for at fungere Og for at give det skal du sørge for, at madvarerne i din diæt giver dig et stort udvalg af næringsstoffer, når de tilsættes. Dette er hvad der er kendt som en sund og afbalanceret diæt.\nHvordan forbedres koncentrationen gennem mad? Er det muligt? Ja. Din koncentration vil have meget gavn af en diæt rig på næringsstoffer, især i de fødevarer, der betyder en god injektion af energi. Det er også vigtigt, at fødevarer er lette, da vi ved, at tunge måltider får hele din krop, inklusive din hjerne, til at fungere langsommere, hvilket kan medføre vanskeligheder med at nå en optimal koncentrationstilstand.\nSådan får du mere energi gennem diæt\nSe artiklen: Energisk mad. Der finder du, hvad du skal spise for at øge energiforsyningen i din diæt, et vigtigt aspekt at overvinde med garanterer alle udfordringerne på dine mest krævende dage.\nTag en pause, især når du føler dig fast. Det behøver ikke at være en meget lang pause. Nogle gange er fem minutter nok til at opfriske dit sind og dermed nyde en større koncentrationskapacitet, når du genoptager dit arbejde. Du kan tage en kort gåtur (ideelt udendørs) eller strække dig uden at forlade skrivebordet.\nPauser er også nyttige til at forhindre stress. Denne lidelse kan forhindre dig i at koncentrere dig ordentligt, så ud over at tage pauser, når du føler at du har brug for dem, skal du øve andre vaner og starte med at tage livet mere roligt. Yoga, meditation og bjergture er andre koncentrationsfremmere, der er værd at overveje..\nMen hvad sker der, når du har brug for at fokusere på bestemte øjeblikke, og du ikke kan? Den mest almindelige årsag til dette problem er normalt stress. For at give slip på stress og udelukkende fokusere på det, du laver, skal du gøre alt hvad du kan for at slappe af. Y vejrtrækningsteknikker er en god idé i denne sammenhæng.\nFuld vej til artikel: Stilfulde mænd » Passe » Sådan forbedres koncentrationen\nFordele ved den elliptiske træner


Mælkeafgiftsfonden - En fed fornemmelse - uden fedt\nDu er her: Mælkeafgiftsfonden » Om MAF » Eksempler på fondsstøttede aktiviteter » En fed fornemmelse - uden fedt\nHvordan fungerer processerne i mejeriproduktion på partikelplan? Det har et hold forskere på Institut for Fødevarevidenskab på KU Life kigget nærmere på i de seneste par år. Målet er at få en dybere forståelse af, hvilke proteiner og processer der mest optimalt kan tilføre lavfedtholdige mejeriprodukter en større cremethed og mundfylde.\nForsøgene udføres af ph.d. Isabel Celigueta Torres under ledelse af professor Richard Ipsen, Institut for Fødevarevidenskab/Mejeriteknologi, KU-LIFE. Richard Ipsen forklarer:\n”Forsøgene har været undervejs i nogle år, men det nye, vi har afklaret, er en grundlæggende forståelse af, hvordan de strukturerede proteinpartikler reagerer med resten af mælken. De tilsættes jo inden mælken varmebehandles, homogeniseres, syrnes osv. Det handler om at forstå, hvordan fedtfattige produkter kan opnå bedre konsistens, når der tilsættes ingredienser fremstillet ud fra mælkeprotein. Hvis man i dag går ned og køber en lavfedtholdig yoghurt, vil man kunne læse af varedeklarationen, at der er mere protein i yoghurten, end der eksempelvis er i mælk. Der er altså tale om, at man har koncentrerede proteiner i produktet. Disse koncentrerede proteiner, typisk valleprotein, kan vi omorganisere strukturen på, så vi opnår en højere følelse af cremethed, men hvor der altså ikke er tale om fedt. Det føles bare sådan.”.\nNetop cremethed er – ifølge professoren – altid et udtryk for en positiv effekt, som forskerne gerne vil arbejde sig hen imod.\n”Cremethed er forbundet med en behagelig fornemmelse, og hvis man kan højne den fornemmelse i et produkt, vil det være mere eftertragtet. Der vil ofte være forøget valleudskillelse i fedtfattige produkter, og det vil ikke give en specielt cremet smagsoplevelse, men det er det, vi så kan lave om på. Nogle proteinpartikler passer altså godt til mælk, andre til yoghurter og nogle tredje til is,” siger Richard Ipsen.\nArla allerede godt i gang\nArla Foods har været tilknyttet projekter som partner fra starten. Hvor KU Life i sine forsøg går i dybden med et lille afgrænset område, arbejdes der i Arla Foods Ingredients Applikationscenter i Viby J. med tilsvarende projekter ud fra en bredere tilgang. KU Life og Arla Foods trækker dog i høj grad på hinandens erfaringer.\n”Vores forsøg kan være relevante for alle mejeriprodukter med undtagelse af smør, hvor fedtprocenten i forvejen er høj. På den her måde får Arla et bedre grundlag for at kunne designe og udvikle nye og bedre proteinpartikler, således at nogle bliver gode til yoghurt, andre til iscreme og meget andet,” siger Richard Ipsen.\nHos Arla Foods ser application manager Claus Andersen, Arla Foods Ingredients, flere perspektiver i området.\n”Det er et meget spændende projekt det her, og faktisk er vi allerede ret langt. Vi har arbejdet med teknologien om at øge følelsen af cremethed og at simulere smagen af fedt i otte-ni år nu og har markedsført produkter, hvor teknologien indgår, i hen ved syv år. Der kommer hele tiden nye varianter til den portefølje, vi har.”\n”I dag er de her processer en integreret del af yoghurt, ost og is, og vi arbejder også meget med det i drikke. En faktor er den rent ernæringsmæssige, og nu, hvor fedtafgiften er trådt i kraft, er det også interessant på den måde, at man eksempelvis ved yoghurt og is kan gå langt ned i fedt, uden at det får produkterne til at smage af mindre,” siger Claus Andersen.\nForskningsprojektets officielle titel er ”Mikropartikuleret mælkeprotein som naturlig fedterstatter i fødevarer”. Det blev sat i gang i juni 2008 og afsluttes ved udgangen af 2011. Projektet er fondsstøttet igennem Mælkeafgiftsfonden/Mejeribrugets ForskningsFond samt Direktoratet for FødevareErhverv.\nArtiklen har være bragt i bladet mejeri nr. 1, 2012


Social og kommunikativ udvikling hos autistiske børn og de pædagogiske konsekvenser - PDF\nDownload "Social og kommunikativ udvikling hos autistiske børn og de pædagogiske konsekvenser"\n1 Social og kommunikativ udvikling hos autistiske børn og de pædagogiske konsekvenser v/psykolog Lennart Pedersen og forstander Demetrious Haracopos, begge ved Sofieskolen (tekst stammer fra Børn, unge og voksne med autisme, artikelsamling, SIKON 1992) Mennesket er et socialt og kommunikativt væsen. Man ved, at det er afgørende for ethvert menneske at have mulighed for social kontakt og kommunikation med andre for at kunne opretholde psykisk og fysisk velvære. Al form for isolation i form af fysisk adskillelse, kulturel isolation, eller følelsesmæssig ensomhed kan medføre psykiske skader. Hvis ikke vi kan dele vores oplevelser og følelser med andre, kan vi ikke længere fungere som sociale væsener. Indledningsvis vil vi kort redegøre for vores egen opfattelse af, hvad begrebet kommunikation dækker. Med kommunikation forstår vi en interaktion mellem to eller flere personer, hvor der formidles signaler med det formål at etablere relationer og nå frem til en fælles handling og resultat. Når vi taler om interaktion, går vi ud fra, at begge deltagerne er aktive, dvs. skiftes til at afgive og til at modtage signaler af en eller anden art. Formidling af signaler kan både ske af nonverbal og verbal vej. Signaler kan være af såvel emotionel karakter (vil gerne trøstes) som af ren kommunikativ eller social art (jeg vil gerne snakke eller være sammen med dig). De kan også have form af oplysninger i relation til at løse fælles opgaver af intellektuel eller praktisk karakter. Formålet med kommunikation er tosidigt: 1. at etablere relationer 2. at fremme et fælles resultat f.eks. en handling I dag ved vi, at mennesket allerede fra fødslen med sig har et beredskab, en række færdigheder, der kan bringe det i et meningsfuldt kommunikativt samvær med moderen. Det er færdigheder som brug af lyde, blikkontakt, kropsbevægelser og en evne til imitation af moderens mimik, som det nyfødte barn udfolder aktivt allerede et par timer efter fødslen. Barnet ved naturligvis ikke selv, at det kommunikerer med moderen, men det ved hun. Hun bliver sat i gang, fastholdt og afvist, alt efter barnets behov. Moderen kommunikerer til barnet på baggrund af dets udspil, adfærd, humør og behov. På den måde erfarer barnet, hvad kommunikation går ud på og begynder mere målrettet at søge, hvordan det kan bruge dette i samværet med moderen. Efter ca. 1 måneds levetid er normaltudviklede børn i stand til at skabe, fastholde og afbryde en kommunikation på en sådan måde, at man klart oplever, at barnet fornemmer, hvad kommunikation går ud på. Fra 1-månedsalderen og resten af livet udvikler barnet almindeligvis dets elementære\n2 kommunikationsfærdigheder. Det vil have et stadigt behov for at være i en kommunikativ sammenhæng med omgivelserne. Når barnet begynder at beskæftige sig med genstande som legetøj (fra ca. 6 måneders alderen), vil det søge at inddrage de voksne omkring sig i sin udforskning af disse. I udviklingen af sprogfunktionen fra 1 ½ år alderen vil det også have stor brug for, i fællesskab med den voksne, at øve sig i dette sprog. Og i udviklingen af legefunktionen vil barnet have stor brug for andre børn, som kan deltage i legen. Også senere hen, når barnet skal udvikle de øvrige kognitive funktioner, sin identitet, og udvikle følelsesmæssige bånd til andre. Alt dette vil være tæt forbundet med oplevelsen af et socialt samvær og positiv feedback fra andre. Hvis barnet ikke får opfyldt dets kommunikative og sociale behov i denne udviklingsproces, ved vi fra klinisk-psykologisk og børnepsykiatrisk praksis, at det medfører stagnation i, indskrænkning af og måske egentlig patologisk afvigelse i udviklingsprocessen. Om kommunikativ udvikling hos autistiske børn En af forudsætningerne for at stille diagnosen infantil autisme er, at der optræder afvigelser i den sociale udvikling samt afvigende kommunikationsevne. Autistiske børn med svære kommunikationsforstyrrelser har vanskeligt ved at etablere kontakt og forstå og reagere hensigtsmæssigt på henvendelser fra andre. Allerede i spædbarnsalderen kan der observeres afvigende adfærd. De undgår kontakt, smiler sjældent og reagerer i det hele taget ikke på moderens kontaktforsøg. De knytter sig ikke til andre mennesker. Når de f.eks. har slået sig eller er kede af det, søger de ikke trøst. De kan grine, når de er kede af det, græde, når de er glade. Til forskel for det normale lille barn vil det autistiske barn sjældent følge efter forældrene rundt i huset eller løbe dem i møde. Ligesom det kun i meget ringe udstrækning vil søge at tiltrække sig forældrenes opmærksomhed overhovedet. Børn med svære kommunikationsforstyrrelser bruger ikke deres talesprog til at kommunikere behov, ønsker, nysgerrighed og interesser. Hos børn, der ikke udvikler talesprog, er brugen af gestus og mimik enten manglende eller stærkt begrænset. De reagerer typisk på henvendelser fra andre ved at være passive, eller stirre lige ud i luften. Det er som om, de overhører eller undlader at reagere overfor andre. Ofte er man nødt til at tale og kommunikere indtrængende, før barnet reagerer. Det viser heller ikke forståelse for andres følelser. De kan f.eks. reagere ved at more sig, når et andet barn slår sig. Til andre tider er barnet tilsyneladende upåvirket. Børn med svære kommunikationsforstyrrelser skelner sjældent mellem mennesker og henvender sig til en fremmed lige så villigt som til deres forældre og lærer. Autistiske børn med lette kommunikationsforstyrrelser, som er i stand til at bruge talesproget til kommunikation og til at udtrykke ønsker og behov, har til gengæld andre\n3 problemer i deres sociale udvikling og kontakt med andre. Når de taler, vil det ofte være om deres yndlingsemner, som er ensformige og tvangsprægede. De kan forstå at bruge visse elementære sociale regler og normer. Hvis det sociale samspil imidlertid kræver en mere nuanceret og kompliceret adfærd, kommer det autistiske barn til kort. Børnene kan umiddelbart give indtryk af normalitet, men blot få minutters samtale viser, at deres bemærkninger er stereotype og afvigende. De mister hurtigt interessen, hvis diskussionen drejer væk fra det konkrete til mere abstrakte ideer. Manglen på indfølingsevne giver problemer med at etablere venskaber, indgå i parforhold og tilpasse sig gruppesamvær. Manglende sammenhæng mellem verbal og ikke-verbal kommunikation er også karakteristisk for autistiske børn med lette kommunikationsforstyrrelser. Eksempelvis passer gestus eller ansigtsudtryk sjældent sammen med de verbale meddelelser. Utilstrækkelige samtalefærdigheder kan afspejle manglende evne til at sætte sig i lytterens sted. Det er ikke ualmindeligt for dem at tale om emner, som er uden interesse for lytteren, og de giver ikke mulighed for forespørgsel eller udveksling af meninger. Det er typisk, at de har svært ved at forstå hensigt og følelser bag deres egne følelser og andres adfærd, selv om de kan snakke om følelserne på et rent intellektuelt plan. Deres begrænsning på dette område viser sig ved, at mange ikke bliver følelsesmæssigt påvirket af andres reaktioner overfor dem. Vi ved, at autistiske børn, udover disse gennemgribende forstyrrelser på det sociale og kommunikative område, også har en række specifikke kognitive udviklingsforstyrrelser. De to former for forstyrrelser forstærker formentlig hinanden. Kognitive forstyrrelser er ofte ledsaget af sprogretardering og sprogejendommeligheder, f.eks. ekkotale og ombytning af stedord. Det formodes, at disse forstyrrelser viser sig gennem problemer med at fastholde erfaringer og derudfra opbygge meningsfulde begreber. Det der sker i omverdenen, kan forekomme det autistiske barn at være en række isolerede begivenheder uden sammenhæng. Barnets egne indre oplevelser af følelsesmæssig og forestillingsmæssig karakter optræder således også som isolerede begivenheder i barnet uden sammenhæng med omverdenen. Etablering af kommunikative sammenhænge Eftersom autistiske børn ikke selv etablerer kommunikative og sociale sammenhænge, er det grundlæggende, at vi i vores behandlingsarbejde søger at skabe disse sammenhænge for børnene. Et autistisk barn, der griber fat i den voksnes hånd og forsøger at trække den voksne i retning af køleskabet for at få stillet sin sult, indgår ikke nødvendigvis i en kommunikativ situation med den voksne. Vi siger ofte, at barnet bruger den voksne som et redskab, fordi det er ligeglad med hvem, der hjælper det med at få maden. Et normalt udviklet barn i 1-års alderen vil i den samme situation måske også hente en voksen og trække i det hånden hen til køleskabet. Men det vil højst sandsynligt kun henvende sig til en velkendt voksen for at få behovet for mad opfyldt, og når barnet er i gang med at spise, vil det med jævne mellemrum selv påkalde sig opmærksomhed, mens det spiser, for at få den voksne til at påskønne situationen.\n4 Når et autistisk barn kaster en genstand på gulvet og den voksne samler den op, og barnet gentager situationen, vil det som oftest være fordi, barnet er optaget af selve handlingen. Et 1-årigt barn, som sidder i sin høje stol og kaster legetøj på gulvet, som den voksne tager op, hvorefter barnet gentager situationen, vil oftest samtidigt med interessen for handlingsforløbet udvise interesse for, hvordan den voksne som person reagerer på dets handling. Dvs. at det først er i det øjeblik, hvor det autistiske barn udviser interesse for den person, som er sammen med det, at vi kalder situationen kommunikativ. Interessen kan vise sig ved, at barnet, f.eks. foretrækker én bestemt person frem for en anden, eller ved at barnet er optaget af den voksnes emotionelle reaktioner. Om at tage udgangspunkt i barnets kommunikative intention Trods omfattende forstyrrelser i det autistiske barns kommunikative og sociale udvikling, samt de kognitive problemer der er knyttet hertil, har de fleste autistiske børn et grundlæggende ønske om kommunikation og social kontakt, men de har svært ved det. Forstyrret som børnene er med hensyn til at udtrykke dette ønske og begrænset af deres afvigende adfærdsmønstre, vil deres kommunikative intention oftest ledsages af bizar adfærd. Dette kan være i form af stereotype og gentagne bevægelser i form af gentagelse af stereotype spørgsmål eller ekkotale. Vi finder det frugtbart at anlægge en kommunikativ synsvinkel på alle samværssituationer med det autistiske barn. Uanset barnets adfærds- eller talemåde vil vi tillægge denne en kommunikativ betydning. F.eks. vil det autistiske barns stereotype, gentagne rokken frem og tilbage medføre, at vi imiterer den for at tiltrække dets opmærksomhed. Vi vil måske grine til barnet, vise at vi vil i kontakt gennem denne fælles handling. Hvis barnets stereotypi virker overvejende som en form for selvstimulation, antager vi, at barnet keder sig og tilbyder det anden beskæftigelse. Hvis barnets intense viften med hænderne f.eks. opstår i forbindelse med en forespørgsel, om det vil have en ostemad, tolker vi det som et nej, og hjælper barnet med at formulere nej, hellere en leverpostejmad. Hvis barnet taler for sig selv og pludselig gør det i et højere stemmeleje end før, henvender vi os til barnet, fordi det åbenbart gerne vil gøre opmærksom på sig selv og den aktivitet, det er i færd med vi kommenterer aktiviteten og roser den, og så fremdeles. Om at udvikle autistiske børns kommunikationsform Med kommunikationsform, mener vi både de helt grundlæggende elementære færdigheder, der må være til stede for at barnet kan indgå i en kommunikativ situation, og de forskellige midler, som barnet kan benytte sig af, for at videregive meningsbærende indhold. Af elementære færdigheder drejer det sig bl.a. om:\n5 Grad af opmærksomhed, herunder bl.a. opmærksomhed overfor andre mennesker, social adfærd, andres mimik og gestus. Evnen til at lytte, herunder specifik evne til at fastholde koncentrationen om andres verbale henvendelser og reaktion på sådanne henvendelser. Blikkontakt, at anvende denne målrettet i relation til samtalepartner. At kunne afgive modtage, herunder at kunne indgå i og selv være med til at fastholde sociale regler. Imitationsevne, at forbedre barnets evne til imitation af handlinger og tale. Udover forbedring af de elementære færdigheder for kommunikation taler vi om at fremme barnets muligheder for at finde alternative former for kommunikation. Vi ved, hvor vanskeligt det er for langt de fleste autistiske børn at udvikle taleforråd som det primære meddelelsesmiddel. Vi taler om at udvikle alternative former som: 1. Gestus motoriske handlinger 2. Billedsprog 3. Skriftsprog 4. Tegn eller tegn-til-tale Men hvorfor fremme kommunikationen gennem alternative systemer frem for at lære barnet at tale? Tidligere byggede man netop sprogstimulation på at lære børn med sprogforstyrrelser det talte sprog. Når det drejer sig om indsatsen overfor autistiske børn, er resultaterne imidlertid ikke særlig opmuntrende. Arbejdsindsatsen er meget stor og effekten ringe. Det hænger sammen med, at mange autistiske børn har defekter, der gør det vanskeligt for dem at forstå, lære og bruge det talte sprog. På baggrund af en række undersøgelser er der i dag enighed om, at de fleste autistiske børn har svært ved at opfatte auditive stimuli, som det talte sprog. De har bedre opfattelsesevne med hensyn til visuelle stimuli, selv om der også kan ses vanskeligheder med at tolke ansigtsudtryk, mimik og gestus. Om undervisning i en social og kommunikativ sammenhæng Traditionelt har vi gennemgående tilrettelagt undervisningen ud fra det enkelte barn. I erkendelse af, at autistiske børns primære handicap er kommunikationsforstyrrelser og afvigelser i det sociale samspil, er vi i højere grad begyndt at lægge undervisningen til rette i en social og kommunikativ sammenhæng. I stedet for at kommunikationen udelukkende foregår mellem det enkelte barn og læreren, skabes forskellige situationer, der også styrker kommunikation og samspil imellem eleverne, samtidig med, at de lærer forskellige intellektuelle og sproglige færdigheder. Et eksempel fra Sofieskolen er et terningespil, hvor børnene på en gang lærer de sociale regler omkring spil i en gruppe og får opgaver, som de skal løse, ofte i fællesskab med en anden elev. Opgaverne kan tage\n6 udgangspunkt i et hvilket som helst skolefag, som man ønsker at fremme viden om, men det kan også være spørgsmål som netop har med mellemmenneskelige forhold og social adfærd at gøre. I det daglige samvær i klassen lægger vi op til, at læreren, frem for at være i konstant dialog med et barn ad gangen, søger at fremme en dialog børnene imellem, eller involvere flere børn i den samme dialog med læreren. Vi taler nogle gange om, at læreren kan virke som superviser for børnene som gruppe, idet de kommunikerer med hinanden, ved at hjælpe med at kommunikere til læreren. Også almindelige daglige gøremål kan bruges til at fremme samspil. F.eks. tager to børn opvasken, sådan at den ene vasker op, og den anden tørrer af, eller den ene skyller af og rækker kopper og tallerkener til den anden, som sætter dem i opvaskemaskinen. Man kan også tilrettelægge situationer, hvor der aftales en arbejdsfordeling mellem eleverne i forbindelse med borddækning, husgerning, indkøb eller manuelle aktiviteter. Om fremme af kommunikative færdigheder i gruppesamtaler På Sofieskolen har vi udviklet en metode til fremme af de elementære kommunikationsfærdigheder. Den foregår i en gruppesammenhæng. Gruppen består oftest af 4 børn ad gangen, og deres forudsætninger for at deltage i gruppen, er i udgangspunktet alene, om de har et minimum af talesproglige ytringer. Gruppen indøver nogle basale regler for samtale på gruppeniveau. Børnene lærer, at man må skiftes til at tale. (Det foregår i runder). De lærer også, at der er én, der er dirigent, og at det er dirigenten, som styrer, hvem der står for tur til at tale. Man må ikke afbryde, kan række fingeren i vejret, hvis man vil sige noget, når man ikke selv har tur. Det har også været nødvendigt og særdeles værdifuldt at indføre en regel om, at et medlem af gruppen, som vedvarende afbryder andre, kan blive udelukket fra samtalen resten af den dag. Især i en ny gruppes startfase, gentages disse regler hyppigt til at støtte deltagerne. Men meget hurtigt viser det sig, at deltagerne ikke blot er meget interesseret i og forstår den kommunikative værdi af at hjælpe hinanden med at overholde reglerne. Med baggrund i flere års erfaringer med disse samtalegrupper, kan vi skitsere 5 faser i en sådan gruppes forløb. Faserne kan sige noget om, i hvilken udstrækning deltagerne (gruppen) må have støtte for at opretholde en samtalesituation, idet gruppen udvikler sig i en stadig fremadskridende proces: 1. fase: Dirigenten beslutter, hvilket emne, der skal diskuteres. Han støtter den enkelte deltager med at overholde og repetere reglerne, og støtter deltagerne med at ytre sig i relation ti det valgte emne. Samtalen forløber således alene mellem dirigenten og en enkelte deltager, mens disse bliver introduceret til begrebet, at have en runde, idet den gennemkøres mange gange i den første tid. 2. fase: I denne fase er udgangspunktet det samme som i første fase, men dirigenten opfordrer deltagerne til at gentage den forrige talers indlæg i samtalen, idet deltagernes opmærksomhed og aktive lytning overfor hinanden, hermed skærpes. 3. fase: Her gennemføres 2. fase, idet der nu tilføres det element, at deltageren ikke\n7 længere skal henvende sig til dirigenten om emnet, men til den person, der sidder ved siden af. Dirigenten kan stadig styre deltageren til at komme med selve ytringen, men den rettes mod den anden gruppedeltager, som når det er dennes tur, igen opfordres til at gentage, hvad der faktisk er blevet fortalt ham. Alt efter deltagernes sproglige formåen kan man i denne fase i højere grad inddrage emner, som kommer fra deltagerne selv. 4. fase: Udgangspunktet er 3. fase, men deltagerne hjælpes til at stille spørgsmål og kommentere hinandens henvendelser og meddelelser. Gruppedeltagerne får efterhånden lejlighed til selv at prøve at være dirigent, idet de dog støttes lige så meget som gruppen blev i første fase. 5. fase: Med udgangspunkt i 4. fase forsøger man nu at tage egentlige problemer frem, som enten gruppedeltagerne kommer med, eller som man er bekendt med er fællesproblemer fra dagligdagen i skolen. Gruppen hjælpes til, med udgangspunkt i de indlærte regler og færdigheder, at komme med løsningsforslag til problemerne. Det er vores erfaring, at sådanne samtalegrupper fremmer deltagernes motivation for at kommunikere og fremmer deres elementære kommunikationsfærdigheder. Med et snævert samarbejde mellem klasselærer og pædagoger kan denne metode med stort held overføres ti andre af hverdagens situationer, således, at den generelt højner kontakten mellem den voksne og det autistiske barn og mellem børnene indbyrdes. Litteraturliste: Haracopos, D.: Hvad med mig, Andonia 1989 Lisina, Maja: Kommunikation og psykisk udvikling fra fødslen til skolealderen, Sputnik 1989 Schopler, E. og Mesibov, G.: Social Behavior in Autism, Plenum Press, N.Y., 1986 Trillingsgaard, A.: Infantil Autisme børn med sociale, kommunikative og kognitive udviklingsforstyrrelser, Nordisk Psykologi, 1987, 39 (4) s